Il-Kummissjoni Ewropea llum adottat viżjoni strateġika fit-tul biex sal-2050 ikollha ekonomija għanja, moderna, kompetittiva u newtrali f'termini tal-impatt fuq il-klima msejħa “Dinja nadifa għal kulħadd”. L-istrateġija turi kif l-Ewropa tista' tmexxi lill-oħrajn fil-mixja lejn in-newtralità f'termini tal-impatt fuq il-klima billi tinvesti f'soluzzjonijiet teknoloġiċi realistiċi, billi tagħti s-setgħa liċ-ċittadini tagħha u billi tallinja l-azzjonijiet tagħha f'oqsma ewlenin bħall-politika industrijali, il-finanzi u r-riċerka, filwaqt li tiżgura l-ġustizzja soċjali sabiex il-bidla tkun waħda ġusta. Il-Viċi President responsabbli għall-Unjoni tal-Enerġija, Maroš Šefčovič, qal hekk: “Ma nistgħux ngħixu b'mod sikur f'dinja bi klima li mhix taħt kontroll. Madankollu, dan ma jfissirx li biex innaqqsu l-emissjonijiet għandna nissagrifikaw l-għajxien tal-Ewropej. Tul dawn l-aħħar snin urejna kif nistgħu nnaqqsu l-emissjonijiet filwaqt li noħolqu ekonomija għanja u impjiegi lokali ta' kwalità għolja u filwaqt li ntejbu l-kwalità tal-ħajja tan-nies. Bla dubju ta' xejn, l-Ewropa se tkompli tinbidel. L-istrateġija tagħna issa turi li huwa realistiku li, sal-2050, nagħmlu lill-Ewropa post newtrali f'termini tal-impatt fuq il-klima iżda wkoll għani, filwaqt li ma nħallu barra lill-ebda Ewropew u lill-ebda reġjun.” Il-Kummissarju għall-Azzjoni Klimatika u l-Enerġija, Miguel Arias Cañete, qal hekk: “L-UE diġà bdiet il-proċess ta' mmodernizzar u ta' trasformazzjoni favur ekonomija newtrali f'termini tal-impatt fuq il-klima. Illum qed inkomplu nżidu l-isforzi tagħna f'dan ir-rigward, hekk kif qed nipproponu strateġija biex l-Ewropa ssir l-ewwel ekonomija ewlenija dinjija li tkun newtrali f'termini tal-impatt tagħha fuq il-klima sal-2050. Huwa neċessarju li nsiru newtrali f'termini tal-impatt fuq il-klima, u din hija xi ħaġa li tista' ssir u li hi fl-interess tal-Ewropa. Jeħtieġ li nilħqu l-miri fit-tul tal-Ftehim ta' Pariġi b'rabta mat-temperaturi. Bit-teknoloġiji li jeżistu llum u b'dawk li dalwaqt jiġu varati nistgħu nagħmlu dan. U huwa fl-interess tal-Ewropa li ma nibqgħux nonfqu l-flus fuq l-importazzjoni tal-fjuwils fossili u li nibdew ninvestu f'titjib bis-sens għall-ħajja ta' kuljum tal-Ewropej kollha. L-ebda Ewropew u l-ebda reġjun ma għandu jitħalla barra. L-UE se tappoġġa lil min jintlaqat l-iktar minn din il-bidla sabiex kulħadd ikun lest biex jadatta ruħu għar-rekwiżiti l-ġodda li ġġib magħha ekonomija li tkun newtrali f'termini tal-impatt fuq il-klima.” Min-naħa tagħha, il-Kummissarju għat-Trasport, Violeta Bulc, qalet hekk: “Il-mezzi kollha tat-trasport għandhom jikkontribwixxu għad-dekarbonizzazzjoni tas-sistema tal-mobbiltà tagħna. L-għan hu li sal-2050 ma jkunx hemm emissjonijiet netti. Għal dan, irid ikun hemm approċċ tas-sistema b'vetturi b'emissjonijiet baxxi u bl-ebda emissjonijiet, żieda kbira fil-kapaċità tan-netwerk tal-ferroviji u organizzazzjoni tas-sistema tat-trasport li tkun ħafna iktar effiċjenti, ibbażata fuq id-diġitalizzazzjoni, inċentivi għal bidliet fl-imġiba, fjuwils alternattivi u infrastruttura intelliġenti, kif ukoll impenji globali. Dan kollu jrid jitmexxa mill-innovazzjoni u mill-investiment.” Wara l-istedina li l-Kunsill Ewropew għamel f'Marzu tal-2018, il-viżjoni tal-Kummissjoni għal ġejjieni newtrali f'termini tal-impatt fuq il-klima tkopri kważi l-politiki kollha tal-UE u tikkonforma mal-għan tal-Ftehim ta' Pariġi li ż-żieda fit-temperaturi tinżamm ferm inqas minn 2 °C u li jitkomplew l-isforzi biex din tinżamm f'livell ta' 1.5 °C. Biex l-UE tmexxi lid-dinja fil-mixja tagħha lejn in-newtralità f'termini tal-impatt fuq il-klima, hija trid tikseb dan sal-2050. L-għan ta' din l-istrateġija fit-tul mhuwiex li tistabbilixxi l-miri iżda li tagħti viżjoni u sens ta' direzzjoni, li tippjana għaliha u li tispira lill-partijiet ikkonċernati, lir-riċerkaturi, lill-intraprendituri u liċ-ċittadini jiżviluppaw industriji u negozji ġodda u innovattivi u impjiegi ġodda u innovattivi marbutin magħhom, kif ukoll li tgħinhom jagħmlu dan. Iċ-ċittadini tagħna tawna mandat ċar biex nagħmlu dan: skont l-aħħar stħarriġ speċjali tal-Ewrobarometru li sar f'Novembru tal-2018, 93 % tal-Ewropej jemmnu li huma l-attivitajiet tal-bniedem li qed jikkawżaw it-tibdil fil-klima u 85 % minnhom huma tal-fehma li l-ġlieda kontra t-tibdil fil-klima u użu iktar effiċjenti tal-enerġija jistgħu jwasslu għal tkabbir ekonomiku u joħolqu l-impjiegi fl-Ewropa. Permezz tal-viżjoni li qed nippreżentaw illum, l-UE tista' tgħallem lil ħaddieħor kif flimkien nistgħu nimxu lejn dinja nadifa u turi li nistgħu nibdlu l-ekonomija tagħna u nibbenefikaw minn din il-bidla. L-istrateġija fit-tul tħares lejn il-portafoll ta' għażliet li l-Istati Membri, in-negozji u ċ-ċittadini għandhom għad-dispożizzjoni tagħhom, u lejn kif dawn l-għażliet jistgħu jikkontribwixxu għall-immodernizzar tal-ekonomija tagħna u jtejbu l-kwalità tal-ħajja tal-Ewropej. Hija tfittex li tiżgura li din il-bidla tkun ġusta mil-lat soċjali u żżid il-kompetittività tal-ekonomija u tal-industrija tal-UE fis-swieq dinjin u tiżgura impjiegi ta' kwalità għolja u tkabbir sostenibbli fl-Ewropa, filwaqt li tgħin biex jiġu indirizzati sfidi ambjentali oħrajn bħal dawk marbutin mal-kwalità tal-arja jew mat-telf tal-bijodiversità. Il-mixja lejn ekonomija newtrali f'termini tal-impatt tagħha fuq il-klima teħtieġ azzjoni konġunta f'seba' oqsma ewlenin, li huma l-effiċjenza fl-użu tal-enerġija, l-użu ta' sorsi tal-enerġija rinnovabbli, il-mobbiltà konnessa, nadifa u sikura, l-industrija kompetittiva u l-ekonomija ċirkolari, l-infrastruttura u l-interkonnessjonijiet, il-bijoekonomija u l-bjar naturali tal-karbonju u l-ġbir u l-ħżin tad-diossidu tal-karbonju sabiex jiġu ttrattati l-emissjonijiet li jkun għad fadal. Jekk inkomplu naħdmu favur dawn il-prijoritajiet strateġiċi nikkontribwixxu biex il-viżjoni tagħna ssir realtà. Il-passi li jmiss: Il-Kummissjoni Ewropea qed tistieden lill-Kunsill Ewropew, lill-Parlament Ewropew, lill-Kumitat tar-Reġjuni u lill-Kumitat Ekonomiku u Soċjali Ewropew iqisu l-viżjoni tal-UE għal Ewropa li tkun newtrali f'termini tal-impatt tagħha fuq il-klima sal-2050. Sabiex il-Kapijiet ta' Stat jew ta' Gvern tal-UE jitħejjew biex ifasslu l-Ġejjieni tal-Ewropa waqt il-laqgħa tal-Kunsill Ewropew li se ssir fid-9 ta' Mejju 2019 f'Sibiu, il-ministeri fil-formazzjonijiet kollha rilevanti tal-Kunsill għandhom jiddiskutu b'mod wiesa' l-kontribut tal-qasam tal-politika rispettiv tagħhom għall-viżjoni ġenerali. L-istrateġija fit-tul tistieden lill-istituzzjonijiet kollha tal-UE, lill-parlamenti nazzjonali, lis-settur tan-negozju, lill-organizzazzjonijiet mhux governattivi, lill-bliet u lill-komunitajiet, kif ukoll liċ-ċittadini, u b'mod speċjali liż-żgħażagħ, jieħdu sehem f'din il-viżjoni sabiex jiżguraw li l-UE tkun tista' tkompli tkun mexxejja f'dan il-qasam u twassal lil sħabha internazzjonali l-oħrajn biex jagħmlu l-istess. Dan id-dibattitu infurmat madwar l-UE kollha għandu jwassal lill-UE tadotta strateġija ambizzjuża sal-ewwel ftit xhur tal-2020 u tippreżentaha lill-Konvenzjoni Qafas tan-Nazzjonijiet Uniti dwar it-Tibdil fil-Klima, kif mitlub skont il-Ftehim ta' Pariġi. Sa tmiem l-2018, lill-Kummissjoni Ewropea l-Istati Membri se jibagħtulha l-abbozzi tal-pjanijiet nazzjonali tagħhom dwar l-enerġija u l-klima, li huma importanti ferm biex jinkisbu l-miri fil-qasam tal-klima u tal-enerġija għall-2030, u li għandhom iħarsu 'l quddiem u jqisu l-istrateġija fit-tul tal-UE. Barra minn hekk, għadd dejjem ikbar ta' reġjuni, muniċipalitajiet u assoċjazzjonijiet tan-negozju qed ifasslu l-istrateġija tagħhom stess għall-2050, u dan se jarrikkixxi d-dibattitu u se jikkontribwixxi biex tiġi ddefinita t-tweġiba tal-Ewropa għall-isfida globali tat-tibdil fil-klima. Mil-lat internazzjonali, tul is-sena d-dieħla l-UE għandha twessa' l-kooperazzjoni mill-qrib tagħha mas-sħab internazzjonali sabiex, sal-2020, il-partijiet kollha tal-Ftehim ta' Pariġi jiżviluppaw u jippreżentaw strateġija nazzjonali fit-tul għal nofs is-seklu fil-kuntest tar-rapport speċjali li l-Grupp Intergovernattiv ta' Esperti dwar it-Tibdil fil-Klima ħareġ dan l-aħħar dwar il-1.5 C. Illum il-grupp ta' livell għoli ta' esperti indipendenti dwar il-mogħdijiet għad-dekarbonizzazzjoni, li huwa korp konsultattiv li jagħti pariri lill-Kummissarju Moedas, ippubblika rapport dwar ir-rwol tar-riċerka u tal-innovazzjoni biex jinkisbu l-għanijiet tal-Ftehim ta' Pariġi iżda wkoll biex l-UE tingħata vantaġġ kompetittiv fil-ġirja lejn id-dekarbonizzazzjoni. Il-viżjoni ppreżentata fil-Komunikazzjoni li ġiet ippubblikata llum tissejjes fuq dan ir-rapport. Għal aktar informazzjoni: Mistoqsijiet u tweġibiet dwar l-istrateġija fit-tul għal Dinja nadifa għal kulħadd L-iskeda informattiva dwar l-istrateġija fit-tul għat-tnaqqis tal-emissjonijiet tal-gassijiet serra L-iskeda informattiva dwar il-bidla ekonomika L-iskeda informattiva dwar il-bidla industrijali L-iskeda informattiva dwar il-bidla soċjali Dinja nadifa għal kulħadd – strateġija fit-tul li tinsab fuq is-sit web Europa, li tinkludi t-test tal-Komunikazzjoni tal-Kummissjoni L-istħarriġ speċjali tal-Ewrobarometru bin-numru 479 dwar Il-Ġejjieni tal-Ewropa Ir-rapport tal-Grupp ta' Livell Għoli tal-Inizjattiva Ewropea għal Mogħdijiet għad-Dekarbonizzazzjoni * Stqarrija aġġornata fit-28 ta' Novembru 2018 fis-12:43